送西湖書院趙山長
作者：方回
朝代：宋

paragraphs: 東南大郡莫如杭，其西有湖誇錢唐。
兩賢刺史一隠士，春秋祠祀專蒸嘗。
芙蓉楊柳鷗鷺傍，四時不絕炷瓣香。
後來好事者不作，屋摧階圮莓苔荒。
錢唐城中十萬戶，自古無人興書堂。
一朝書堂突兀起，鴟吻大殿環脩廊。
其上高閣觚稜驤，其下豐碑鎸琳琅。
香山東坡和靖叟，三像野服無金章。
寓意貴德不貴爵，高風大節遥相望。
諸生大带冠昂昂，遴選師儒恢典常，文星燁煜教雨滂。
誰其爲此參預老，百世不朽徐子方。
趙君牽聯同不朽，首助膏腴五百畝。